               EUROOPAN KOMISSIO
            Bryssel 5.6.2019
            COM(2019) 254 final
            2019/0126(NLE)
            Ehdotus
            NEUVOSTON PÄÄTÖS
            Amerikan yhdysvaltojen, Euroopan unionin, Islannin ja Norjan kuningaskunnan välisen ilma-alusten ja miehistön tarjoamiseksi tehtäviä järjestelyjä koskevista aikarajoituksista tehdyn sopimuksen tekemisestä Euroopan unionin puolesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

                  Komissio on neuvoston 21. joulukuuta 2016 antaman valtuutuksen nojalla neuvotellut Amerikan yhdysvaltojen, Euroopan unionin, Islannin ja Norjan kuningaskunnan välisen sopimuksen ilma-alusten ja miehistön tarjoamiseksi tehtäviä järjestelyjä koskevista aikarajoituksista (wet lease -sopimus).

                  Sopimus perustuu 25. ja 30. huhtikuuta 2007
                     1
                   allekirjoitettuun EU:n ja Yhdysvaltojen väliseen lentoliikennesopimukseen, ja siinä vahvistetaan sopimuspuolten lentoyhtiöiden väliset selkeät ja ei-rajoittavat miehistöineen vuokraamista koskevat järjestelyt
                     2
                  , joiden avulla lentoliikennesopimuksen määräyksistä saadaan täsmällisempiä.

                  Wet lease -sopimuksella ei ainoastaan ratkaista lentoliikennesopimuksen määräysten soveltamisesta nyt meneillään olevaa riitaa, vaan se antaa myös selkeyttä ja oikeusvarmuutta EU:n, Islannin, Norjan ja Yhdysvaltojen lentoliikenteen harjoittajiin vaikuttaviin tuleviin järjestelyihin.

               •Yleinen tausta

               EU:n ja Yhdysvaltojen välisessä lentoliikennesopimuksessa määrätään sopimuspuolten välisestä avoimesta järjestelystä ilma-alusten vuokraamiseksi miehistöineen. Neuvotteluohjeissa vahvistetaan, että yleisenä tavoitteena on neuvotella ilma-alusten miehistöineen vuokraamista koskeva sopimus, jonka tarkoituksena on tarkentaa EU:n ja Yhdysvaltojen välisen lentoliikennesopimuksen asiaankuuluvia määräyksiä ja poistaa miehistöineen vuokraamista koskevat aikarajoitukset, jotka vaikuttavat EU:n, Islannin, Norjan ja Yhdysvaltojen lentoliikenteen harjoittajiin.

               •Yhdenmukaisuus muiden alaa koskevien politiikkojen säännösten kanssa

               EU:n ja Yhdysvaltojen välinen lentoliikennesopimus on maailman tärkein lentoliikennesopimus, jonka piiriin kuuluu yli 75 miljoonaa matkustajapaikkaa vuodessa ja joka on EU:n ulkoisen ilmailupolitiikan kulmakivi. Wet lease -sopimuksella poistetaan pitkään jatkunut epävarmuus EU:n ja Yhdysvaltojen välisen lentoliikennesopimuksen miehistöineen vuokraamista koskevien määräysten soveltamisessa, ja edistetään näin transatlanttisen lentoliikennesuhteen moitteetonta toimintaa.

               Wet lease -sopimus on miehistöineen vuokraamista koskevien EU:n yleisten sääntöjen mukainen: Asetuksen (EY) N:o 1008/2008 13 artiklan 3 kohdan b alakohdassa säädetään aikarajoitusten poistamisesta unionin allekirjoittamalla ilma-alusten vuokraamista miehistöineen koskevalla kansainvälisellä sopimuksella, joka perustuu ennen 1. tammikuuta 2008 allekirjoitettuun EU:n lentoliikennesopimukseen.

               •Yhdenmukaisuus voimassa olevien aiempien säännösten kanssa

               Wet lease -sopimus on miehistöineen vuokraamista koskevien EU:n yleisten sääntöjen mukainen: Asetuksen (EY) N:o 1008/2008 13 artiklan 3 kohdan b alakohdassa säädetään aikarajoitusten poistamisesta unionin allekirjoittamalla ilma-alusten vuokraamista miehistöineen koskevalla kansainvälisellä sopimuksella, joka perustuu ennen 1. tammikuuta 2008 allekirjoitettuun EU:n lentoliikennesopimukseen.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               Euroopan unionin toiminnasta tehdyn sopimuksen (SEUT-sopimus) 100 artiklan 2 kohta ja 218 artiklan 6 kohdan a alakohta.

               •Toissijaisuusperiaate (jaetun toimivallan osalta)

                  Ei sovelleta – wet lease -sopimus kuuluu SEUT-sopimuksen 3 artiklan 2 kohdan mukaisesti EU:n yksinomaiseen toimivaltaan.

               •Suhteellisuusperiaate

                  Wet lease -sopimuksessa käsitellään ainoastaan kyseessä olevaa asiaa, eikä siinä käsitellä muita asioita. Keskittymällä yksinomaan aikarajoituksiin, jotka tällä hetkellä vaikuttavat ilma-alusten miehistöineen vuokraamista koskeviin järjestelyihin transatlanttisilla markkinoilla, sopimus tuo lisäselvyyttä EU:n ja Yhdysvaltojen välisen lentoliikennesopimuksen miehistöineen vuokraamista koskeviin määräyksiin.

                  Lisäksi jäsenvaltiot jatkavat ilma-alusten miehistöineen vuokraamista koskevien järjestelyjen hyväksymiseen liittyvien perinteisten hallinnollisten tehtäviensä hoitamista.

               •Toimintatavan valinta

                  Kansainvälinen sopimus on ainoa keino saavuttaa haluttu tavoite.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Ei sovelleta

               •Sidosryhmien kuuleminen

                  Komissio on SEUT-sopimuksen 218 artiklan 4 kohdan mukaisesti kuullut erityiskomiteaa neuvottelujen kuluessa. Ilmailualan koko arvoketjun sidosryhmiä ja työmarkkinaosapuolia, myös ammattiliittoja, on kuultu tasavertaisesti neuvotteluissa. Tämän prosessin aikana esitetyt huomautukset on otettu huomioon.

               •Asiantuntijatiedon keruu ja käyttö

                  Ei sovelleta

               •Vaikutustenarviointi

                  Ei sovelleta

               •Sääntelyn toimivuus ja yksinkertaistaminen

                  Ei sovelleta

               •Perusoikeudet

                  Ei sovelleta

               4.TALOUSARVIOVAIKUTUKSET

                  Ehdotuksella ei ole vaikutuksia unionin talousarvioon.

               5.LISÄTIEDOT

               •Ehdotetun sopimuksen lyhyt kuvaus

               Sopimus koostuu päätekstistä ja yhteisestä julistuksesta, joka koskee täydentävien kielitoisintojen vahvistamista.

               2019/0126 (NLE)

               Ehdotus

               NEUVOSTON PÄÄTÖS

               Amerikan yhdysvaltojen, Euroopan unionin, Islannin ja Norjan kuningaskunnan välisen ilma-alusten ja miehistön tarjoamiseksi tehtäviä järjestelyjä koskevista aikarajoituksista tehdyn sopimuksen tekemisestä Euroopan unionin puolesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 6 kohdan a alakohdan kanssa,

               ottaa huomioon Euroopan komission ehdotuksen,

               ottaa huomioon Euroopan parlamentin lausunnon,

               sekä katsoo seuraavaa:

               (1)Amerikan yhdysvaltojen, Euroopan unionin, Islannin ja Norjan kuningaskunnan välinen sopimus ilma-alusten ja miehistön tarjoamiseksi tehtäviä järjestelyjä koskevista aikarajoituksista allekirjoitettiin [päiväys] sillä varauksella, että mainitun sopimuksen tekeminen saatetaan päätökseen.

               (2)Sopimus olisi hyväksyttävä unionin puolesta,

               ON HYVÄKSYNYT TÄMÄN PÄÄTÖKSEN:

               1 artikla

               Hyväksytään Amerikan yhdysvaltojen, Euroopan unionin, Islannin ja Norjan kuningaskunnan välisen ilma-alusten ja miehistön tarjoamiseksi tehtäviä järjestelyjä koskevista aikarajoituksista tehdyn sopimuksen tekeminen Euroopan unionin puolesta.

               2 artikla

               Neuvoston puheenjohtaja nimeää henkilön, jolla on valtuudet hoitaa unionin puolesta sopimuksen 7 artiklan 1 kohdassa määrätty diplomaattisten noottien vaihto osoitukseksi siitä, että unioni suostuu sitoutumaan sopimukseen.

               3 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 134, 25.5.2007, s. 4.

                     (2)

                        Ilma-aluksen vuokraaminen miehistöineen (wet lease) on vuokraussopimus, jossa lentoliikenteen harjoittaja (vuokralleantaja) liikennöi lentoja asettamalla toisen lentoliikenteen harjoittajan (vuokralleottaja) käyttöön ilma-aluksen ja miehistön.

    ---documentbreak---

               EUROOPAN KOMISSIO
            Bryssel 5.6.2019
            COM(2019) 254 final
            LIITE
            asiakirjaan ehdotus neuvoston päätökseksi
            Amerikan yhdysvaltojen, Euroopan unionin, Islannin ja Norjan kuningaskunnan välisen ilma-alusten ja miehistön tarjoamiseksi tehtäviä järjestelyjä koskevista aikarajoituksista tehdyn sopimuksen tekemisestä Euroopan unionin puolesta

               Sopimus ilma-alusten ja miehistön tarjoamiseksi tehtäviä järjestelyjä koskevista aikarajoituksista

               AMERIKAN YHDYSVALLAT, jäljempänä ’Yhdysvallat’, EUROOPAN UNIONI, ISLANTI, ja NORJAN KUNINGASKUNTA, jäljempänä ’Norja’,

               tunnustavat hyödyn, joka saadaan edistämällä joustavuutta sekä oikeudenmukaisia ja yhtäläisiä mahdollisuuksia niiden liikennöintijärjestelyjen suhteen, joita lentoyhtiöt ovat tehneet Amerikan yhdysvaltojen sekä Euroopan yhteisön ja sen jäsenvaltioiden välillä 25 ja 30 päivänä huhtikuuta 2007 allekirjoitetun lentoliikennesopimuksen 10 artiklan 9 kohdan nojalla, sellaisena kuin mainittu sopimus on muutettuna 24 päivänä kesäkuuta 2010 allekirjoitetulla Amerikan yhdysvaltojen sekä Euroopan yhteisön ja sen jäsenvaltioiden välisen lentoliikennesopimuksen muuttamista koskevalla pöytäkirjalla, jäljempänä ’Yhdysvaltojen ja EU:n välinen lentoliikennesopimus’, ja joita sovelletaan 16 ja 21 päivänä kesäkuuta 2011 allekirjoitetun Amerikan yhdysvaltojen, Euroopan unionin ja sen jäsenvaltioiden sekä Islannin ja Norjan välisen lentoliikennesopimuksen nojalla, jäljempänä ’neljänkeskinen lentoliikennesopimus’;

               tunnustavat sopimuspuolten välisen kattavan ilmailusuhteen, joka on perustettu Yhdysvaltojen ja EU:n välisellä lentoliikennesopimuksella ja neljänkeskisellä lentoliikennesopimuksella, sekä sopimuspuolten välille näiden sopimusten yhteydessä kehittyneen tiiviin yhteistyön;

               vahvistavat sopimuspuolten yhteisen tavoitteen varmistaa mahdollisimman korkea turvallisuus- ja turvataso kansainvälisessä lentoliikenteessä, mikä näkyy niiden sääntelykehysten samankaltaisuudessa;

               toteavat, että sopimuspuolilla on vertailukelpoiset sosiaaliset ja taloudelliset olosuhteet kansainvälisen lentoliikenteen osalta; ja

               haluavat edistää Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, mukaisia lentoyhtiöiden välisiä järjestelyjä ilma-alusten vuokraamiseksi miehistöineen poistamalla vastavuoroisesti tällaisia järjestelyjä koskevat aikarajoitukset näiden sopimusten soveltamiseen muutoin puuttumatta;

               OVAT SOPINEET SEURAAVAA:

               1 artikla

               Määritelmät

               Tässä sopimuksessa tarkoitetaan ilmaisulla

               1.’eurooppalaiset lentoyhtiöt’ Euroopan unionin ja sen jäsenvaltioiden, Islannin ja Norjan lentoyhtiöitä, joilla on Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, 4 artiklan nojalla lupa harjoittaa kansainvälistä lentoliikennettä.

               2.’sopimuspuoli’ Yhdysvaltoja, Euroopan unionia, Islantia tai Norjaa.

               3.’yhdysvaltalaiset lentoyhtiöt’ Yhdysvaltojen lentoyhtiöitä, joilla on Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, 4 artiklan nojalla lupa harjoittaa kansainvälistä lentoliikennettä.

               4.’ilma-aluksen vuokraaminen miehistöineen’ (wet lease) mitä tahansa kahden lentoyhtiön välistä järjestelyä, joka koskee ilma-alusten ja miehistön tarjoamista kansainväliseen lentoliikenteeseen.

               2 artikla

               Aikarajoitukset

               1.Sopimuspuolet eivät saa asettaa aikarajoituksia, ei myöskään lakiin tai määräyksiin perustuvia, Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, 10 artiklan 9 kohdan nojalla tapahtuvalle ilma-aluksen vuokraamiselle miehistöineen, kunhan ilma-aluksen vuokraaminen miehistöineen täyttää kaikki mainitussa 10 artiklan 9 kohdassa olevat ehdot ja edellytykset.

               2.Minkään 1 kohdassa olevan ei pidä tulkita rajoittavan sopimuspuolen oikeutta muutoin soveltaa sen lakeja ja määräyksiä ilma-aluksen vuokraamista miehistöineen koskeviin järjestelyihin, joihin sen sekä sellaisten maiden, jotka eivät ole tämän sopimuksen sopimuspuolia, lentoyhtiöt osallistuvat.

               3 artikla

               Neuvottelut

               Sopimuspuoli voi milloin tahansa pyytää neuvotteluja minkä tahansa muun sopimuspuolen tai sopimuspuolten kanssa mistä tahansa tähän sopimukseen liittyvästä asiasta.  Tällaiset neuvottelut aloitetaan mahdollisimman pian mutta viimeistään 60 päivän kuluttua siitä päivästä, jona toinen sopimuspuoli vastaanottaa neuvottelupyynnön tai, tapauksen mukaan, päivästä, jona kaikki muut sopimuspuolet ovat vastaanottaneet neuvottelupyynnön, jollei toisin sovita.  Neuvottelut voidaan käydä Yhdysvaltojen ja EU:n välisen lentoliikennesopimuksen 18 artiklassa tarkoitetun sekakomitean kokouksen yhteydessä.

               4 artikla

               Uudelleentarkastelu

               Sopimuspuolet tarkastelevat tämän sopimuksen täytäntöönpanoa tarvittaessa uudelleen.  Uudelleentarkastelu voi tapahtua Yhdysvaltojen ja EU:n välisen lentoliikennesopimuksen 18 artiklassa tarkoitetun sekakomitean kokouksen yhteydessä.

               5 artikla

               Riitojenratkaisu

               1.Kaikki tähän sopimukseen liittyvät riidat, joita ei saada ratkaistua 3 artiklan mukaisissa neuvotteluissa, voidaan saattaa riidan osapuolten suostumuksella henkilön tai elimen ratkaistavaksi.  Jos riidan osapuolet eivät pääse asiasta sopimukseen, riita asetetaan jonkin riidan osapuolen pyynnöstä välimiesmenettelyyn käyttäen Yhdysvaltojen ja EU:n välisen lentoliikennesopimuksen 19 artiklan 2–8 kohdassa määrättyjä menettelyjä, jollei tässä sopimuksessa toisin määrätä.

               2.Jos kyseessä on riita, johon liittyy

               (a) kaksi tämän sopimuksen sopimuspuolta, ilmaisulla ’sopimuspuoli’ tai ’sopimuspuolet’ Yhdysvaltojen ja EU:n välisen lentoliikennesopimuksen 19 artiklan 2–8 kohdassa tarkoitetaan tällaisen tähän sopimukseen liittyvään riitaan sovellettuna tähän sopimukseen liittyvän riidan osapuolta tai osapuolia.

               (b)enemmän kuin kaksi tämän sopimuksen sopimuspuolta, yksi tai kumpikin sopimuspuoli voi sisältää useita sopimuspuolia tässä artiklassa kuvattuun menettelyyn osallistuttaessa.  Kun on kyse tällaisesta tähän sopimukseen liittyvästä riidasta, kaikilla viittauksilla ’sopimuspuoleen’ Yhdysvaltojen ja EU:n välisen lentoliikennesopimuksen 19 artiklan 2–8 kohdassa tarkoitetaan kyseiseen riita-asiaan sovellettuna yhtä tähän sopimukseen liittyvään riitaan osallistuvaa puolta ja kaikilla viittauksilla ’sopimuspuoliin’ tarkoitetaan kyseiseen riita-asiaan sovellettuna molempia tähän sopimukseen liittyvään riitaan osallistuvia puolia.

               3.Ilmaisulla ’tämä sopimus’ Yhdysvaltojen ja EU:n välisen lentoliikennesopimuksen 19 artiklan 3–7 kohdassa tarkoitetaan tätä sopimusta koskevaan riitaan sovellettuna tätä ilma-alusten ja miehistön tarjoamiseksi tehtäviä järjestelyjä koskevista aikarajoituksista Amerikan yhdysvaltojen, Euroopan unionin, Islannin ja Norjan kuningaskunnan välillä tehtyä sopimusta.

               4.Viittaus ’jäsenvaltioon’ Yhdysvaltojen ja EU:n välisen lentoliikennepalvelun 19 artiklan 2 kohdassa kattaa tähän sopimukseen liittyvään riitaan sovellettuna myös Islannin ja Norjan.

               6 artikla

               Rekisteröinti kansainvälisessä siviili-ilmailujärjestössä (ICAO)

               Euroopan unionin neuvoston pääsihteeristö rekisteröi tämän sopimuksen ja sen muutokset ICAOssa.

               7 artikla

               Voimaantulo, väliaikainen soveltaminen ja irtisanominen

               1.Tämä sopimus tulee voimaan kuukauden kuluttua niiden sopimuspuolten välisten diplomaattisten noottien vaihdon viimeisen nootin päiväyksestä, joilla vahvistetaan, että kaikki sopimuksen voimaantulon edellyttämät tarvittavat menettelyt on saatettu päätökseen.

               2.Ennen sopimuksen voimaantuloa sopimuspuolet sopivat, että Yhdysvallat ja Euroopan unioni alkavat soveltaa tätä sopimusta väliaikaisesti siitä päivästä, kun Yhdysvallat ja Euroopan unioni allekirjoittavat sopimuksen, ja että Norja ja Islanti alkavat soveltaa tätä sopimusta väliaikaisesti siitä päivästä, kun Yhdysvallat ja Euroopan unioni ovat aloittaneet väliaikaisen soveltamisen, tai siitä päivästä, kun kyseinen valtio allekirjoittaa tämän sopimuksen, riippuen siitä, kumpi näistä on myöhäisempi.

               3.Yhdysvallat tai Euroopan unioni voi milloin tahansa ilmoittaa diplomaattiteitse kirjallisesti muille sopimuspuolille päätöksestään irtisanoa tämä sopimus tai lopettaa tämän sopimuksen tämän artiklan 2 kohdan mukainen väliaikainen soveltaminen.  Tällaisesta ilmoituksesta on toimitettava samanaikaisesti jäljennös ICAOlle.  Tämä sopimus päättyy tai sen väliaikainen soveltaminen lakkaa keskiyöllä (GMT) 90 päivää kirjallisen ilmoituksen päiväyksestä, jollei ilmoitusta peruuteta Yhdysvaltojen ja Euroopan unionin sopimuksella ennen tämän ajanjakson päättymistä.

               4.Islanti tai Norja voi milloin tahansa ilmoittaa diplomaattiteitse kirjallisesti muille sopimuspuolille päätöksestään irtisanoa tämä sopimus tai lopettaa tämän sopimuksen tämän artiklan 2 kohdan mukainen väliaikainen soveltaminen.  Tällaisesta ilmoituksesta on toimitettava samanaikaisesti jäljennös ICAOlle.  Sopimuksesta irtautuminen tulee voimaan tai sopimuksen väliaikainen soveltaminen lakkaa keskiyöllä (GMT) 90 päivää kirjallisen ilmoituksen päiväyksestä, jollei ilmoitusta peruuteta kirjallisen ilmoituksen antaneen sopimuspuolen, Yhdysvaltojen ja Euroopan unionin sopimuksella ennen tämän ajanjakson päättymistä.

               5.Sen estämättä, mitä tämän artiklan muissa määräyksissä määrätään, jos Yhdysvaltojen ja EU:n välinen lentoliikennesopimus irtisanotaan tai jos sopimuspuolet lakkaavat soveltamasta sitä väliaikaisesti, tämän sopimuksen voimassaolo päättyy samanaikaisesti.

               6.Sen estämättä, mitä muissa tämän artiklan määräyksissä määrätään, jos neljänkeskinen lentoliikennesopimus irtisanotaan mainitun sopimuksen 3 artiklan 1 kohdan nojalla tai jos mainitun sopimuksen osapuolet lakkaavat soveltamasta sitä väliaikaisesti tai jos mainittu sopimus irtisanotaan 3 artiklan 3 kohdan nojalla Norjan tai Islannin osalta, tämän sopimuksen voimassaolo päättyy Norjan ja/tai Islannin osalta samana päivänä, kun sopimuksen soveltamisen lakkaaminen tai irtisanominen tulee voimaan asianomaisen sopimuspuolen tai asianomaisten sopimuspuolten osalta.

               7.Sen estämättä, mitä muissa tämän artiklan määräyksissä määrätään, jos Norja ja/tai Islanti irtautuvat neljänkeskisestä lentoliikennesopimuksesta mainitun sopimuksen 3 artiklan 2 kohdan nojalla, tämän sopimuksen voimassaolo lakkaa sen sopimuspuolen tai niiden sopimuspuolten osalta, jotka ovat irtautuneet neljänkeskisestä lentoliikennesopimuksesta, samana päivänä, kun neljänkeskinen lentoliikennesopimus lakkaa olemasta voimassa asianomaisen sopimuspuolen tai asianomaisten sopimuspuolten osalta.

               TÄMÄN VAKUUDEKSI alla mainitut täysivaltaiset edustajat ovat allekirjoittaneet tämän sopimuksen.

               Tehty __________ neljänä kappaleena englannin kielellä ____________ 2019.

               Amerikan yhdysvaltojen puolesta:

                     Euroopan unionin puolesta:

               Islannin puolesta:

                     Norjan kuningaskunnan puolesta:

               Yhteinen julistus

               Yhdysvaltojen, Euroopan unionin, Islannin ja Norjan edustajat ovat vahvistaneet, että ainoastaan englannin kielellä allekirjoitettava sopimus ilma-alusten ja miehistön tarjoamiseksi tehtäviä järjestelyjä koskevista aikarajoituksista on tehtävä todistusvoimaiseksi muilla kielillä siten kuin osapuolten välisessä kirjeenvaihdossa määrätään.

               Tämä yhteinen julistus on sopimuksen erottamaton osa.

               Amerikan yhdysvaltojen puolesta:
                     Euroopan unionin puolesta:

               Islannin puolesta:

                     Norjan kuningaskunnan puolesta:

    ---documentbreak--- NA ---documentbreak---

               EUROOPAN KOMISSIO
            Bryssel 5.6.2019
            COM(2019) 254 final
            LIITE
            asiakirjaan ehdotus neuvoston päätökseksi
            Amerikan yhdysvaltojen, Euroopan unionin, Islannin ja Norjan kuningaskunnan välisen ilma-alusten ja miehistön tarjoamiseksi tehtäviä järjestelyjä koskevista aikarajoituksista tehdyn sopimuksen tekemisestä Euroopan unionin puolesta

               Neuvottelumuistio

               1.Yhdysvaltojen, Euroopan unionin (EU), Islannin ja Norjan valtuuskunnat pääsivät 8. maaliskuuta 2019 yhteisymmärrykseen ad referendum -sopimustekstistä, joka koskee aikarajoituksia ilma-alusten vuokraamisessa miehistöineen, jäljempänä ’sopimus’ (lisäyksessä A), ja jonka ne aikovat toimittaa viranomaisilleen hyväksyttäväksi.  Valtuuskuntien jäsenten luettelo on lisäyksessä B.

               2.Yhdysvaltojen valtuuskunta ja EU:n valtuuskunta olivat sitä mieltä, että Amerikan yhdysvaltojen sekä Euroopan yhteisön ja sen jäsenvaltioiden välillä 25 ja 30 päivänä huhtikuuta 2007 allekirjoitetun lentoliikennesopimuksen, sellaisena kuin se on muutettuna Yhdysvaltojen ja Euroopan yhteisön ja sen jäsenvaltioiden välisen lentoliikennesopimuksen muuttamisesta 24 päivänä kesäkuuta 2010 allekirjoitetulla pöytäkirjalla, jäljempänä ’Yhdysvaltojen ja EU:n välinen lentoliikennesopimus’, laatijoiden tarkoituksena oli edistää joustavuutta 10 artiklan 9 kohdan mukaisissa lentoyhtiöiden välisissä liikennöintijärjestelyissä.  Yhdysvaltojen valtuuskunta, EU:n valtuuskunta, Islannin valtuuskunta ja Norjan valtuuskunta esittivät myös näkemyksen, jonka mukaan Yhdysvaltojen ja EU:n välisen lentoliikennesopimuksen määräysten Islantiin ja Norjaan soveltamisesta Yhdysvaltojen, Euroopan unionin ja sen jäsenvaltioiden sekä Islannin ja Norjan kuningaskunnan välillä tehdyn lentoliikennesopimuksen, jäljempänä ’neljänkeskinen lentoliikennesopimus’, laatijoiden tarkoituksen oli edistää vastaavanlaista joustavuutta.

               3.Yhdysvaltojen valtuuskunta totesi olevansa huolissaan siitä, että asetuksen (EY) N:o 1008/2008 soveltaminen haittaa Yhdysvaltojen lentoyhtiöiden Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, mukaisten kaupallisten oikeuksien käyttämistä ja että se on vuodesta 2014 lähtien työskennellyt sekakomitean välityksellä varmistaakseen, että lentoyhtiöt, jotka haluavat hyötyä 10 artiklan 9 kohdan mukaisista kaupallisista vuokrausmarkkinoista, voivat tehdä niin.  Yhdysvaltojen valtuuskunta muistutti Yhdysvaltojen liikenneministeriön (DOT) toteuttamista merkittävistä toimista, joiden tarkoituksena on luoda uusia markkinamahdollisuuksia ilma-alusten vuokraamiselle miehistöineen ja joiden tuloksena Yhdysvaltojen virallisessa lehdessä (Federal Register, Volume 73, Number 41) julkaistiin helmikuussa 2008 tarkistettu ohjeistus.  Yhdysvaltojen valtuuskunta totesi lisäksi, ettei sen päätös osallistua neuvotteluihin ja sopimuksen laatimiseen sekä toimittaa sopimuksen teksti hyväksyttäväksi vaikuta sen kantaan edellä mainitusta asetuksesta.

               4.EU:n valtuuskunta, Islannin valtuuskunta ja Norjan valtuuskunta puolestaan totesivat, etteivät ne jaa Yhdysvaltojen valtuuskunnan huolta asetuksen (EY) N:o 1008/2008 soveltamisesta, ja niiden mukaan se, että Yhdysvallat asettaa aikarajoituksia sopimuksen 1 artiklan 1 kohdassa määritettyjen eurooppalaisten lentoyhtiöiden väliselle ilma-alusten miehistöineen vuokraamiselle vaikeuttaa eurooppalaisten lentoyhtiöiden Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, mukaisten kaupallisten oikeuksien käyttämistä. Nämä valtuuskunnat totesivat lisäksi, ettei niiden päätös osallistua neuvotteluihin ja sopimuksen laatimiseen sekä toimittaa sopimuksen teksti hyväksyttäväksi vaikuta niiden kantaan edellä mainitusta asetuksesta ja Yhdysvaltojen käytännöstä.

               5.Erityisesti sopimuspuolten kattava lentoliikennesuhde huomioon ottaen EU:n valtuuskunta, Norjan valtuuskunta ja Islannin valtuuskunta painottivat kantanaan, ettei tämä sopimus muodosta ennakkotapausta EU:n, Islannin tai Norjan eikä minkään muun maan välisen vastaavan sopimuksen neuvottelemiselle.

               6.Vastauksena Yhdysvaltojen valtuuskunnan kysymykseen asetuksen (EY) N:o 1008/2008 ja tämän sopimuksen soveltamisesta Islannissa ja Norjassa Islannin valtuuskunta ja Norjan valtuuskunta vahvistivat, että Islanti ja Norja soveltavat asetusta (EY) N:o 1008/2008 niin, että se on sisällytetty Euroopan talousalueesta tehtyyn sopimukseen, jäljempänä ’ETA-sopimus’. Islannin valtuuskunta ja Norjan valtuuskunta totesivat myös, että sopimus muodostaa kansainvälisen julkisoikeuden nojalla sitovan sopimuksen, joka sitoo Islantia ja Norjaa.

               7.EU:n valtuuskunta totesi, että EU:n lainsäädännön ja erityisesti Euroopan unionin toiminnasta tehdyn sopimuksen, jäljempänä ’SEUT-sopimus’, 216 artiklan 2 kohdan mukaan sopimus, joka on osa EU:n lainsäädäntöä, sitoo jäsenvaltioita, vaikka ne eivät ole sopimuspuolia kansainvälisen oikeuden nojalla, ja näin ollen jäsenvaltioita estetään EU:n lainsäädännön nojalla toimimasta tämän sopimuksen vastaisesti, eli esimerkiksi asettamalla ilma-alusten miehistöineen vuokraamiselle aikarajoituksia, jotka ovat ristiriidassa sopimuksen kanssa.

               8.EU:n valtuuskunta totesi lisäksi, että EU:lla, eikä jäsenvaltioilla, on SEUT-sopimuksen 3 artiklan 2 kohdan mukaisesti yksinomainen toimivalta tehdä sopimus.

               9.Tässä yhteydessä EU:n valtuuskunta totesi, että jos jäsenvaltio toimisi tämän sopimuksen vastaisesti, esimerkiksi asettamalla ilma-alusten miehistöineen vuokraamiselle aikarajoituksia, jotka eivät ole sopimuksen mukaisia, jäsenvaltio ei tällöin täyttäisi EU:n lainsäädännön mukaista velvoitetta, koska sopimus on osa EU:n lainsäädäntöä, ja EU:n lainsäädännön täytäntöönpanosta SEUT-sopimuksen mukaan vastaavana EU:n toimielimenä Euroopan komissio voi SEUT-sopimuksen 258 artiklan mukaan nostaa kanteen jäsenvaltiota vastaan Euroopan unionin tuomioistuimessa.  Lisäksi se totesi, että EU olisi sopimuksen perusteella vastuussa siitä, jos jäsenvaltio toimisi tämän sopimuksen vastaisesti, ja jäsenvaltioon sovellettaisiin 3 ja 5 artiklassa tarkoitettuja menettelyjä.

               10.Tässä yhteydessä EU:n valtuuskunta vahvisti myös vastauksena Yhdysvaltojen valtuuskunnan kysymykseen, ettei Euroopan komissiolla ole EU:n lainsäädännön ja erityisesti ETA-sopimuksen nojalla toimivaltaa sen varmistamiseen, että Islanti ja Norja soveltavat sopimusta. Jos Islanti tai Norja mahdollisesti rikkoo sopimusta, siihen sovellettaisiin 3 ja 5 artiklassa tarkoitettuja menettelyjä. Islannin valtuuskunta ja Norjan valtuuskunta vahvistivat nämä lausunnot.

               11.Yhdysvaltojen valtuuskunta totesi, että Yhdysvallat aikoo soveltaa sopimusta väliaikaisesti sen 7 artiklan 2 kohdan mukaisesti.

               12.EU:n valtuuskunta vastasi Yhdysvaltojen valtuuskunnan kysymykseen sopimuksen väliaikaisesta soveltamisesta ja EU:n kyvystä varmistaa tällainen soveltaminen, ja totesi ensinnäkin, että Euroopan unionin neuvosto antaa SEUT-sopimuksen 218 artiklan 5 kohdan mukaisesti Euroopan komission ehdotuksesta päätöksen, jolla annetaan lupa sopimuksen allekirjoittamiseen ja, sopimuksen 7 artiklan 2 kohdan mukaisesti, sopimuksen väliaikaiseen soveltamiseen, ja että tällainen SEUT-sopimuksen 288 artiklan mukainen päätös on kaikilta osiltaan velvoittava. Lisäksi se totesi, että sopimus, väliaikaista soveltamista koskevat määräykset sen 7 artiklan 2 kohdassa mukaan luettuina, on SEUT-sopimuksen 216 artiklan 2 kohdan nojalla EU:n lainsäädäntönä jäsenvaltioita sitova, ja viittasi SEUT-sopimuksen 258 artiklassa määrättyyn menettelyyn, jolla varmistetaan, että jäsenvaltiot hoitavat EU:n lainsäädännön mukaiset velvoitteensa.

               13. Vastauksena Yhdysvaltojen valtuuskunnan kysymykseen sopimuksen väliaikaisesta soveltamisesta Islannin ja Norjan osalta Islannin valtuuskunta ja Norjan valtuuskunta vahvistivat, että sopimusta sovelletaan väliaikaisesti sen 7 artiklan 2 kohdan mukaisesti sen allekirjoituspäivästä.

               14.Vastauksena EU:n valtuuskunnan kysymykseen Yhdysvaltojen valtuuskunta antoi tietoja Yhdysvaltojen järjestelmästä pitkäaikaisessa ilma-alusten vuokraamisessa miehistöineen.  Tällaista lupaa hakevien lentoyhtiöiden on täytettävä Yhdysvaltojen liittovaltion säännöstön (Code of Federal Regulations) 14 osaston 212 osassa (14 C.F.R. Part 212) määritetyt vaatimukset.  Näissä säännöksissä määritellään, että pitkäaikainen ilma-alusten vuokraaminen miehistöineen joko a) kestää yli 60 päivää tai b) muodostaa osan tällaisista vuokrasopimuksista, jotka jatkuvat yli 60 päivää jatkuvina järjestelyinä.  Yhdysvaltojen valtuuskunta totesi, että DOT antaa lausunnot ilma-alusten vuokraamisesta miehistöineen, jos kaikki vaatimukset täyttyvät ja lupa on sen määrityksen mukaan yleisen edun mukainen. Yleisen edun edellytykset on määritelty Yhdysvaltojen liittovaltion säännöstössä (14 CFR 212.11(b)), ja niitä on käsitelty 15 päivänä helmikuuta 2008 annetussa sääntelyohjeistuksessa (73 Fed. Reg. 10986). Tässä yhteydessä Yhdysvaltojen valtuuskunta vahvisti julkisen edun todentamisen soveltamisesta annetut lausunnot, jotka sisältyvät Yhdysvaltojen ja EU:n välisen lentoliikennesopimuksen vuoden 2007 neuvottelumuistion kohtiin 27, 28, 29 ja 31.

               15.Yhdysvaltojen valtuuskunta totesi, että kauan jatkuneen käytännön mukaan DOT hyväksyy johdonmukaisesti EU:n, Islannin ja Norjan lentoliikenteen harjoittajien jättämät ilma-alusten miehistöineen vuokraamista koskevat järjestelyhakemukset.  Kaikki valtuuskunnat totesivat odottavansa, että tätä käytäntöä jatketaan sopimuksen sekä Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, mukaisesti.

               16.Valtuuskunnat totesivat, että Yhdysvaltojen ja EU:n lentoliikennesopimuksen 18 artiklassa tarkoitetun sekakomitean tehtävänä on tarkastella Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, täytäntöönpanoa, että se koostuu neljänkeskisen lentoliikennesopimuksen sopimuspuolista, ja että viimeksi mainittuun sopimukseen kuuluu myös muita kuin tämän sopimuksen sopimuspuolia.  Kun kuitenkin otetaan huomioon, että kaikki tämän sopimuksen sopimuspuolet ovat sekakomitean jäseniä ja että EU:n jäsenvaltiot ovat sitoutuneet sopimukseen EU:n lainsäädännön nojalla, vaikka ne eivät ole sopimuksen sopimuspuolia, valtuuskunnat ilmaisivat uskovansa, että sopimuksen 3 artiklan mukaiset neuvottelut tai 4 artiklan mukainen uudelleentarkastelu toteutetaan Yhdysvaltojen ja EU:n lentoliikennesopimuksen 18 artiklan 1 kohdassa tarkoitetun sekakomitean säännöllisten tai erityiskokousten yhteydessä.  Valtuuskunnat esittivät toivomuksen, että foorumin luonne auttaisi sopimuspuolia pääsemään ratkaisuun, jos tällaisia neuvotteluja on käytävä.

               17.Valtuuskunnat totesivat myös, ettei sopimus vaikuta sekakomitean toimivaltuuksiin käsitellä kysymyksiä, jotka liittyvät Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, 10 artiklan 9 kohdan mukaisiin miehistöineen tapahtuvaa vuokrausta koskeviin järjestelyihin.

               18.Yhdysvaltojen valtuuskunta ja EU:n valtuuskunta vahvistivat EU:n kielijärjestelyn.  Tältä osin EU:n valtuuskunta muistutti, että EU:n lainsäädännön mukaan EU:n on laadittava sopimus bulgarian, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä. EU:n valtuuskunta totesi, että nämä täydentävät kielitoisinnot olisi vahvistettava yhteisessä julistuksessa määrättyä menettelyä (lisäyksessä C) noudattaen siten, että kaikki vahvistetut versiot ovat samanarvoisia. Islannin ja Norjan valtuuskunnat totesivat, että islanniksi ja norjaksi laaditut toisinnot olisi vahvistettava samalla tavalla. Yhdysvaltojen valtuuskunta pani merkille EU:n, Islannin ja Norjan valtuuskuntien kannan ja totesi, ettei sopimus edellytä muiden kieliversioiden aitouden vahvistamista, mutta vahvisti olevansa sitoutunut tekemään rakentavaa yhteistyötä EU:n, Islannin ja Norjan valtuuskuntien kanssa sopimuksen muiden kieliversioiden aitouden vahvistamista koskevien pyyntöjen käsittelemiseksi yhteisen julistuksen mukaista menettelyä noudattaen.

               Yhdysvaltain

                     Euroopan unionin

               valtuuskunnan puolesta:

                     valtuuskunnan puolesta:

               Terri L. Robl

                     Carlos Bermejo Acosta

               Islannin

                     Norjan kuningaskunnan

               valtuuskunnan puolesta:

                     valtuuskunnan puolesta:

               Una Særún Jóhannsdóttir

                     Øyvind Thorstein Ek


               EUROOPAN KOMISSIO
            Bryssel 5.6.2019
            COM(2019) 253 final
            2019/0123(NLE)
            Ehdotus
            NEUVOSTON PÄÄTÖS
            Euroopan kehitysrahaston rahoittamiseksi suoritettavista jäsenvaltioiden rahoitusosuuksista sekä vuoden 2019 toisesta maksuerästä

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

                  Tässä ehdotuksessa on kyse luonnoksesta neuvoston päätökseksi, joka koskee jäsenvaltioiden suoritettavaksi vuonna 2019 tulevien yhdennentoista Euroopan kehitysrahaston (EKR) rahoitusosuuksien toista maksuerää.

                  Yhdennentoista EKR:n ja muiden vielä avoinna olevien EKR:ien (eli kahdeksannen, yhdeksännen ja kymmenennen EKR:n) varojen hallinnointiin sovelletaan seuraavia sääntöjä:

                  Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välillä voimassa oleva kumppanuussopimus
                     1
                  , jäljempänä ’AKT–EU-kumppanuussopimus’, sellaisena kuin se on viimeksi muutettuna;

                  Neuvostossa kokoontuneiden Euroopan unionin jäsenvaltioiden hallitusten edustajien sisäinen sopimus
                     2
                   vuosia 2014–2020 koskevaan monivuotiseen rahoituskehykseen perustuvan Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille, jäljempänä ’yhdennentoista EKR:n sisäinen sopimus’;

                  Neuvoston asetus (EU) 2018/1877
                     3
                   yhdenteentoista Euroopan kehitysrahastoon sovellettavasta varainhoitoasetuksesta, jäljempänä ’yhdennentoista EKR:n varainhoitoasetus’.

                  Edellä mainitut asiakirjat sisältävät jäsenvaltioiden monivuotiset sitoumukset EKR:n tukemisesta taloudellisesti. Yhdennentoista EKR:n varainhoitoasetuksessa säädetään jäsenvaltioiden säännöllisistä rahoitusosuuksista EKR:n varainhoitotilille ennalta määritettyjen rahoitussitoumusten mukaisesti. Säännölliset rahoitusosuudet tulevat maksettaviksi teknisillä neuvoston päätöksillä, joilla pannaan täytäntöön aikaisemmin päätetyt rahoitussitoumukset.

                  Sen vuoksi kaikkia perusteluosan otsikoita ei sovelleta tämänkaltaisiin säännöllisiin rahoitusosuuksien maksupyyntöihin.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

                  Yhdennentoista EKR:n varainhoitoasetuksen 19 artiklan 7 kohdan mukaisesti ehdotuksessa määritetään erikseen Euroopan komission hallinnoima määrä ja Euroopan investointipankin (EIP) hallinnoima määrä.

                  EIP on yhdennentoista EKR:n varainhoitoasetuksen 46 artiklan mukaisesti toimittanut Euroopan komissiolle ajantasaistetut ennakkoarviot hallinnoimiaan välineitä koskevista sitoumuksista ja maksuista.

                  Yhdennentoista EKR:n varainhoitoasetuksen 20 artiklan 1 kohdan mukaisesti rahoitusosuuksien maksupyynnöissä käytetään ensin aiemmista EKR:istä käytettävissä olevat määrät aikajärjestyksessä. Tämän ehdotuksen maksupyynnöissä on näin ollen kyse EIP:n osalta kymmenennen EKR:n määristä ja Euroopan komission osalta yhdennentoista EKR:n määristä.

                  Yhdennentoista EKR:n varainhoitoasetuksen 19 artiklan 3 kohdan mukaisesti neuvoston on päätettävä ehdotuksesta viimeistään 21 kalenteripäivän kuluttua siitä, kun Euroopan unionin puolesta toimiva Euroopan komissio on sen esittänyt.

                  Yhdennentoista EKR:n varainhoitoasetuksen 21 artiklan 1 kohdassa säädetään, että jos jäsenvaltio ei suorita rahoitusosuutensa eriä määräajassa, maksamattomalta määrältä peritään korko; koronmaksua koskevista yksityiskohdista säädetään samassa artiklassa.

               2019/0123 (NLE)

               Ehdotus

               NEUVOSTON PÄÄTÖS

               Euroopan kehitysrahaston rahoittamiseksi suoritettavista jäsenvaltioiden rahoitusosuuksista sekä vuoden 2019 toisesta maksuerästä

               EUROOPAN UNIONIN NEUVOSTO, joka

               ottaa huomioon Euroopan unionista tehdyn sopimuksen sekä Euroopan unionin toiminnasta tehdyn sopimuksen,

               ottaa huomioon neuvostossa kokoontuneiden Euroopan unionin jäsenvaltioiden hallitusten edustajien sisäisen sopimuksen
                  4
                vuosia 2014–2020 koskevaan monivuotiseen rahoituskehykseen perustuvan Euroopan unionin avun rahoituksesta AKT–EU-kumppanuussopimuksen mukaisesti sekä rahoitustuen myöntämisestä Euroopan unionin toiminnasta tehdyn sopimuksen neljännessä osassa tarkoitetuille merentakaisille maille ja alueille, jäljempänä ’sisäinen sopimus’, ja erityisesti sen 7 artiklan,

               ottaa huomioon yhdenteentoista Euroopan kehitysrahastoon sovellettavasta varainhoitoasetuksesta 26 päivänä marraskuuta 2018 annetun neuvoston asetuksen (EU) 2018/1877
                  5
               , jäljempänä ’yhdennentoista EKR:n varainhoitoasetus’, ja erityisesti sen 19 artiklan 3 ja 4 kohdan,

               ottaa huomioon Euroopan komission ehdotuksen,

               sekä katsoo seuraavaa:

               (1)Yhdennentoista EKR:n varainhoitoasetuksen 19–22 artiklassa säädetyn menettelyn mukaisesti Euroopan komissio esittää 15 päivään kesäkuuta 2019 mennessä ehdotuksen, johon sisältyy a) vuoden 2019 rahoitusosuuden toisen erän määrä ja b) rahoitusosuuden tarkistettu vuotuinen määrä vuoden 2019 osalta siinä tapauksessa, että rahoitusosuus ei vastaa todellisia tarpeita.

               (2)Yhdennentoista EKR:n varainhoitoasetuksen 46 artiklan mukaisesti Euroopan investointipankki lähetti Euroopan komissiolle 24 päivänä huhtikuuta 2019 ajantasaistetut ennakkoarviot hallinnoimiaan välineitä koskevista sitoumuksista ja maksuista.

               (3)Yhdennentoista EKR:n varainhoitoasetuksen 20 artiklan 1 kohdan mukaisesti rahoitusosuuksien maksupyynnöissä käytetään ensin aiemmille EKR:ille määrätyt määrät. Tästä syystä olisi esitettävä kymmenettä EKR:ää koskeva maksupyyntö EIP:n osalta ja yhdettätoista EKR:ää koskeva maksupyyntö komission osalta.

               (4)Neuvosto hyväksyi 12 päivänä marraskuuta 2018 Euroopan komission ehdotuksesta päätöksen (EU) 2018/1715
                  6
               , jossa vahvistetaan jäsenvaltioiden EKR:ään suorittamien rahoitusosuuksien vuotuisesta määrästä varainhoitovuonna 2019 komissiolle suoritettavaksi osuudeksi 4 400 000 000 euroa ja Euroopan investointipankille suoritettavaksi osuudeksi 300 000 000 euroa.

               (5)Kun otetaan huomioon, että komissio on ehdottanut kehitysyhteistyön ja kansainvälisen yhteistyön toteuttamista ajanjaksolla 2021–2027 soveltamalla uusia täytäntöönpanosääntöjä, joilla korvataan nykyinen EKR-ohjelma, komissio pienentää ennakkoarvioitaan EKR:iä koskevista maksuista ja supistaa vuotta 2020 koskevaa enimmäismäärää 200 000 000 eurolla,

               ON HYVÄKSYNYT TÄMÄN PÄÄTÖKSEN:

               1 artikla

               Varainhoitovuoden 2019 Euroopan kehitysrahaston rahoitusosuuksien toiset erät, jotka jäsenvaltioiden on suoritettava Euroopan komissiolle ja Euroopan investointipankille, esitetään tämän päätöksen liitteessä olevassa taulukossa.

               2 artikla

               Jäsenvaltioiden EKR:ään suorittamien rahoitusosuuksien tarkistettu vuotuinen enimmäismäärä vuonna 2020 on 4 700 000 000 euroa. Se jaetaan siten, että osuus komissiolle on 4 400 000 000 euroa ja osuus EIP:lle on 300 000 000 euroa.

               3 artikla

               Tämä päätös tulee voimaan päivänä, jona se julkaistaan Euroopan unionin virallisessa lehdessä.

               4 artikla

               Tämä päätös on osoitettu kaikille jäsenvaltioille.

               Tehty Brysselissä

                     Neuvoston puolesta

                     Puheenjohtaja

                     (1)

                        EYVL L 317, 15.12.2000, s. 3.

                     (2)

                        EUVL L 210, 6.8.2013, s. 1.

                     (3)

                        EUVL L 307, 3.12.2018, s. 1–21.

                     (4)

                        EUVL L 210, 6.8.2013, s. 1.

                     (5)

                        EUVL L 307, 3.12.2018, s. 7–9.

                     (6)

                        EUVL L 286, 14.11.2018, s. 1–21.

    ---documentbreak---

               EUROOPAN KOMISSIO
            Bryssel 5.6.2019
            COM(2019) 253 final
            LIITE
            asiakirjaan
            EhdotusNEUVOSTON PÄÄTÖS
            Euroopan kehitysrahaston rahoittamiseksi suoritettavista jäsenvaltioiden rahoitusosuuksista sekä vuoden 2019 toisesta maksuerästä

               LIITE

                        JÄSENVALTIOT

                        Osuus 10. EKR:stä (%)

                        Osuus 11. EKR:stä (%)

                        Vuoden 2019 toinen erä (euroa)

                        Yhteensä

                        Komissio

                        EIP

                        11. EKR

                        10. EKR

                        BELGIA

                        3,53

                        3,24927

                         48 739 050,00

                         3 530 000,00

                         52 269 050,00

                        BULGARIA

                        0,14

                        0,21853

                         3 277 950,00

                        140 000,00

                         3 417 950,00

                        TŠEKKI

                        0,51

                        0,79745

                         11 961 750,00

                        510 000,00

                         12 471 750,00

                        TANSKA

                        2,00

                        1,98045

                         29 706 750,00

                         2 000 000,00

                         31 706 750,00

                        SAKSA

                        20,50

                        20,57980

                         308 697 000,00

                         20 500 000,00

                         329 197 000,00

                        VIRO

                        0,05

                        0,08635

                         1 295 250,00

                        50 000,00

                         1 345 250,00

                        IRLANTI

                        0,91

                        0,94006

                         14 100 900,00

                        910 000,00

                         15 010 900,00

                        KREIKKA

                        1,47

                        1,50735

                         22 610 250,00

                         1 470 000,00

                         24 080 250,00

                        ESPANJA

                        7,85

                        7,93248

                         118 987 200,00

                         7 850 000,00

                         126 837 200,00

                        RANSKA

                        19,55

                        17,81269

                         267 190 350,00

                         19 550 000,00

                         286 740 350,00

                        KROATIA

                        0,00

                        0,22518

                         3 377 700,00

                        0,00

                         3 377 700,00

                        ITALIA

                        12,86

                        12,53009

                         187 951 350,00

                         12 860 000,00

                         200 811 350,00

                        KYPROS

                        0,09

                        0,11162

                         1 674 300,00

                        90 000,00

                         1 764 300,00

                        LATVIA

                        0,07

                        0,11612

                         1 741 800,00

                        70 000,00

                         1 811 800,00

                        LIETTUA

                        0,12

                        0,18077

                         2 711 550,00

                        120 000,00

                         2 831 550,00

                        LUXEMBURG

                        0,27

                        0,25509

                         3 826 350,00

                        270 000,00

                         4 096 350,00

                        UNKARI

                        0,55

                        0,61456

                         9 218 400,00

                        550 000,00

                         9 768 400,00

                        ΜΑLTA

                        0,03

                        0,03801

                        570 150,00

                        30 000,00

                        600 150,00

                        ALANKOMAAT

                        4,85

                        4,77678

                         71 651 700,00

                         4 850 000,00

                         76 501 700,00

                        ITÄVALTA

                        2,41

                        2,39757

                         35 963 550,00

                         2 410 000,00

                         38 373 550,00

                        PUOLA

                        1,30

                        2,00734

                         30 110 100,00

                         1 300 000,00

                         31 410 100,00

                        PORTUGALI

                        1,15

                        1,19679

                         17 951 850,00

                         1 150 000,00

                         19 101 850,00

                        ROMANIA

                        0,37

                        0,71815

                         10 772 250,00

                        370 000,00

                         11 142 250,00

                        SLOVENIA

                        0,18

                        0,22452

                         3 367 800,00

                        180 000,00

                         3 547 800,00

                        SLOVAKIA

                        0,21

                        0,37616

                         5 642 400,00

                        210 000,00

                         5 852 400,00

                        SUOMI

                        1,47

                        1,50909

                         22 636 350,00

                         1 470 000,00

                         24 106 350,00

                        RUOTSI

                        2,74

                        2,93911

                         44 086 650,00

                         2 740 000,00

                         46 826 650,00

                        YHDISTYNYT KUNINGASKUNTA

                        14,82

                        14,67862

                         220 179 300,00

                         14 820 000,00

                         234 999 300,00

                        EU-28 YHTEENSÄ

                        100,00

                        100,00

                        1 500 000 000,00

                         100 000 000,00

                        1 600 000 000,00


               EUROOPAN KOMISSIO
            Bryssel 5.6.2019
            COM(2019) 256 final
            2019/0125(NLE)
            Ehdotus
            NEUVOSTON PÄÄTÖS
            Amerikan yhdysvaltojen, Euroopan unionin, Islannin ja Norjan kuningaskunnan välisen ilma-alusten ja miehistön tarjoamiseksi tehtäviä järjestelyjä koskevista aikarajoituksista tehdyn sopimuksen allekirjoittamisesta Euroopan unionin puolesta ja sen väliaikaisesta soveltamisesta

               PERUSTELUT

               1.EHDOTUKSEN TAUSTA

               •Ehdotuksen perustelut ja tavoitteet

                  Komissio on neuvoston 21. joulukuuta 2016 antaman valtuutuksen nojalla neuvotellut Amerikan yhdysvaltojen, Euroopan unionin, Islannin ja Norjan kuningaskunnan välisen sopimuksen ilma-alusten ja miehistön tarjoamiseksi tehtäviä järjestelyjä koskevista aikarajoituksista (wet lease -sopimus).

                  Sopimus perustuu 25. ja 30. huhtikuuta 2007
                     1
                   allekirjoitettuun EU:n ja Yhdysvaltojen väliseen lentoliikennesopimukseen, ja siinä vahvistetaan sopimuspuolten lentoyhtiöiden väliset selkeät ja ei-rajoittavat miehistöineen vuokraamista koskevat järjestelyt
                     2
                  , joiden avulla lentoliikennesopimuksen määräyksistä saadaan täsmällisempiä.

                  Wet lease -sopimuksella ei ainoastaan ratkaista lentoliikennesopimuksen määräysten soveltamista koskevaa riitaa, vaan se antaa myös selkeyttä ja oikeusvarmuutta EU:n, Islannin, Norjan ja Yhdysvaltojen lentoliikenteen harjoittajiin vaikuttaviin tuleviin järjestelyihin. Sen odotetaan myös luovan uusia liiketoimintamahdollisuuksia ja tehostavan yhteistyötä kaikkien osapuolten lentoliikenteen harjoittajien osalta.

               •Yleinen tausta

               EU:n ja Yhdysvaltojen välisessä lentoliikennesopimuksessa määrätään sopimuspuolten välisestä avoimesta järjestelystä ilma-alusten vuokraamiseksi miehistöineen. Neuvotteluohjeissa vahvistetaan, että yleisenä tavoitteena on neuvotella ilma-alusten miehistöineen vuokraamista koskeva sopimus, jonka tarkoituksena on tarkentaa EU:n ja Yhdysvaltojen välisen lentoliikennesopimuksen asiaankuuluvia määräyksiä ja poistaa miehistöineen vuokraamista koskevat aikarajoitukset, jotka vaikuttavat EU:n, Islannin, Norjan ja Yhdysvaltojen lentoliikenteen harjoittajiin.

               Luonnos ilma-alusten miehistöineen vuokraamista koskevaksi sopimukseksi (wet lease -sopimus) parafoitiin neuvotteluohjeiden mukaisesti 8. maaliskuuta 2019.

               •Yhdenmukaisuus muiden alaa koskevien politiikkojen säännösten kanssa

               EU:n ja Yhdysvaltojen välinen lentoliikennesopimus on maailman tärkein lentoliikennesopimus, jonka piiriin kuuluu yli 75 miljoonaa matkustajapaikkaa vuodessa ja joka on EU:n ulkoisen ilmailupolitiikan kulmakivi. Wet lease -sopimuksella poistetaan pitkään jatkunut epävarmuus EU:n ja Yhdysvaltojen välisen lentoliikennesopimuksen miehistöineen vuokraamista koskevien määräysten soveltamisessa, ja edistetään näin transatlanttisen lentoliikennesuhteen moitteetonta toimintaa.

               Wet lease -sopimus on miehistöineen vuokraamista koskevien EU:n yleisten sääntöjen mukainen: Asetuksen (EY) N:o 1008/2008
                  3
                13 artiklan 3 kohdan b alakohdassa, sellaisena kuin se on äskettäin muutettuna
                  4
               , säädetään aikarajoitusten poistamisesta unionin allekirjoittamalla ilma-alusten vuokraamista miehistöineen koskevalla kansainvälisellä sopimuksella, joka perustuu ennen 1. tammikuuta 2008 allekirjoitettuun EU:n lentoliikennesopimukseen.

               •Yhdenmukaisuus voimassa olevien aiempien säännösten kanssa

               Wet lease -sopimus on miehistöineen vuokraamista koskevien EU:n yleisten sääntöjen mukainen: Asetuksen (EY) N:o 1008/2008 13 artiklan 3 kohdan b alakohdassa säädetään aikarajoitusten poistamisesta unionin allekirjoittamalla ilma-alusten vuokraamista miehistöineen koskevalla kansainvälisellä sopimuksella, joka perustuu ennen 1. tammikuuta 2008 allekirjoitettuun EU:n lentoliikennesopimukseen.

               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE

               •Oikeusperusta

               Euroopan unionin toiminnasta tehdyn sopimuksen (SEUT-sopimus) 100 artiklan 2 kohta ja 218 artiklan 5 kohta.

               •Toissijaisuusperiaate (jaetun toimivallan osalta)

                  Ei sovelleta – wet lease -sopimus kuuluu SEUT-sopimuksen 3 artiklan 2 kohdan mukaisesti EU:n yksinomaiseen toimivaltaan.

               •Suhteellisuusperiaate

                  Wet lease -sopimuksessa käsitellään ainoastaan kyseessä olevaa asiaa, eikä siinä käsitellä muita asioita. Keskittymällä yksinomaan aikarajoituksiin, jotka tällä hetkellä vaikuttavat ilma-alusten miehistöineen vuokraamista koskeviin järjestelyihin transatlanttisilla markkinoilla, sopimus tuo lisäselvyyttä EU:n ja Yhdysvaltojen välisen lentoliikennesopimuksen miehistöineen vuokraamista koskeviin määräyksiin.

                  Lisäksi jäsenvaltiot jatkavat ilma-alusten miehistöineen vuokraamista koskevien järjestelyjen hyväksymiseen liittyvien perinteisten hallinnollisten tehtäviensä hoitamista.

               •Toimintatavan valinta

                  Kansainvälinen sopimus on ainoa keino saavuttaa haluttu tavoite.

               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET

               •Jälkiarvioinnit/toimivuustarkastukset

                  Ei sovelleta

               •Sidosryhmien kuuleminen

                  Kaikkia EU:n jäsenvaltioita, ilmailualan koko arvoketjun sidosryhmiä ja työmarkkinaosapuolia, myös ammattiliittoja, on kuultu neuvottelujen eri vaiheissa. Tämän prosessin aikana esitetyt huomautukset on otettu huomioon.

               •Asiantuntijatiedon keruu ja käyttö

                  Ei sovelleta

               •Vaikutustenarviointi

                  Ei sovelleta

               •Sääntelyn toimivuus ja yksinkertaistaminen

                  Ei sovelleta

               •Perusoikeudet

                  Ei sovelleta

               4.TALOUSARVIOVAIKUTUKSET

                  Ehdotuksella ei ole vaikutuksia unionin talousarvioon.

               5.LISÄTIEDOT

               •Ehdotetun sopimuksen lyhyt kuvaus

                  Sopimus koostuu päätekstistä ja yhteisestä julistuksesta, joka koskee täydentävien kielitoisintojen vahvistamista.

               2019/0125 (NLE)

               Ehdotus

               NEUVOSTON PÄÄTÖS

               Amerikan yhdysvaltojen, Euroopan unionin, Islannin ja Norjan kuningaskunnan välisen ilma-alusten ja miehistön tarjoamiseksi tehtäviä järjestelyjä koskevista aikarajoituksista tehdyn sopimuksen allekirjoittamisesta Euroopan unionin puolesta ja sen väliaikaisesta soveltamisesta

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan yhdessä sen 218 artiklan 5 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Neuvosto valtuutti 21 päivänä joulukuuta 2016 komission aloittamaan Amerikan yhdysvaltojen, Islannin ja Norjan kuningaskunnan kanssa neuvottelut sopimuksesta ilma-alusten ja miehistön tarjoamiseksi tehtäviä järjestelyjä koskevista aikarajoituksista. Neuvottelut saatiin menestyksekkäästi päätökseen, kun sopimus parafoitiin 8 päivänä maaliskuuta 2019.

               (2)Unionin olisi allekirjoitettava sopimus ja sovellettava sitä väliaikaisesti sillä varauksella, että sopimuksen tekeminen saatetaan päätökseen,

               ON HYVÄKSYNYT TÄMÄN PÄÄTÖKSEN:

               1 artikla

               Annetaan valtuutus allekirjoittaa unionin puolesta Amerikan yhdysvaltojen, Euroopan unionin, Islannin ja Norjan kuningaskunnan välinen sopimus ilma-alusten ja miehistön tarjoamiseksi tehtäviä järjestelyjä koskevista aikarajoituksista sillä varauksella, että mainitun sopimuksen tekeminen saatetaan päätökseen.

               Sopimuksen teksti on liitetty tähän päätökseen.

               2 artikla

               Neuvoston puheenjohtaja valtuutetaan nimeämään yksi tai useampi henkilö, jolla on oikeus allekirjoittaa sopimus unionin puolesta sillä varauksella, että sopimuksen tekeminen saatetaan päätökseen.

               3 artikla

               Unioni soveltaa sopimusta sen voimaantuloon asti väliaikaisesti sopimuksen 7 artiklan 2 kohdan mukaisesti.

               4 artikla

               Tämä päätös tulee voimaan päivänä, jona se hyväksytään.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 134, 25.5.2007, s. 4.

                     (2)

                        Ilma-aluksen vuokraaminen miehistöineen (wet lease) on vuokraussopimus, jossa lentoliikenteen harjoittaja (vuokralleantaja) liikennöi lentoja asettamalla toisen lentoliikenteen harjoittajan (vuokralleottaja) käyttöön ilma-aluksen ja miehistön.

                     (3)

                        Euroopan parlamentin ja neuvoston asetus (EY) N:o 1008/2008, annettu 24 päivänä syyskuuta 2008, lentoliikenteen harjoittamisen yhteisistä säännöistä yhteisössä (EUVL L 293, 31.10.2008, s. 3).

                     (4)

                        Euroopan parlamentin ja neuvoston asetus (EU) 2019/2, annettu 11 päivänä joulukuuta 2018, lentoliikenteen harjoittamisen yhteisistä säännöistä yhteisössä annetun asetuksen (EY) N:o 1008/2008 muuttamisesta (EUVL L 11, 14.1.2019, s. 1).

    ---documentbreak---

               EUROOPAN KOMISSIO
            Bryssel 5.6.2019
            COM(2019) 256 final
            LIITE
            asiakirjaan ehdotus neuvoston päätökseksi
            Amerikan yhdysvaltojen, Euroopan unionin, Islannin ja Norjan kuningaskunnan välisen ilma-alusten ja miehistön tarjoamiseksi tehtäviä järjestelyjä koskevista aikarajoituksista tehdyn sopimuksen allekirjoittamisesta Euroopan unionin puolesta ja sen väliaikaisesta soveltamisesta

               Sopimus ilma-alusten ja miehistön tarjoamiseksi tehtäviä järjestelyjä koskevista aikarajoituksista

               AMERIKAN YHDYSVALLAT, jäljempänä ’Yhdysvallat’, EUROOPAN UNIONI, ISLANTI, ja NORJAN KUNINGASKUNTA, jäljempänä ’Norja’,

               tunnustavat hyödyn, joka saadaan edistämällä joustavuutta sekä oikeudenmukaisia ja yhtäläisiä mahdollisuuksia niiden liikennöintijärjestelyjen suhteen, joita lentoyhtiöt ovat tehneet Amerikan yhdysvaltojen sekä Euroopan yhteisön ja sen jäsenvaltioiden välillä 25 ja 30 päivänä huhtikuuta 2007 allekirjoitetun lentoliikennesopimuksen 10 artiklan 9 kohdan nojalla, sellaisena kuin mainittu sopimus on muutettuna 24 päivänä kesäkuuta 2010 allekirjoitetulla Amerikan yhdysvaltojen sekä Euroopan yhteisön ja sen jäsenvaltioiden välisen lentoliikennesopimuksen muuttamista koskevalla pöytäkirjalla, jäljempänä ’Yhdysvaltojen ja EU:n välinen lentoliikennesopimus’, ja joita sovelletaan 16 ja 21 päivänä kesäkuuta 2011 allekirjoitetun Amerikan yhdysvaltojen, Euroopan unionin ja sen jäsenvaltioiden sekä Islannin ja Norjan välisen lentoliikennesopimuksen nojalla, jäljempänä ’neljänkeskinen lentoliikennesopimus’;

               tunnustavat sopimuspuolten välisen kattavan ilmailusuhteen, joka on perustettu Yhdysvaltojen ja EU:n välisellä lentoliikennesopimuksella ja neljänkeskisellä lentoliikennesopimuksella, sekä sopimuspuolten välille näiden sopimusten yhteydessä kehittyneen tiiviin yhteistyön;

               vahvistavat sopimuspuolten yhteisen tavoitteen varmistaa mahdollisimman korkea turvallisuus- ja turvataso kansainvälisessä lentoliikenteessä, mikä näkyy niiden sääntelykehysten samankaltaisuudessa;

               toteavat, että sopimuspuolilla on vertailukelpoiset sosiaaliset ja taloudelliset olosuhteet kansainvälisen lentoliikenteen osalta; ja

               haluavat edistää Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, mukaisia lentoyhtiöiden välisiä järjestelyjä ilma-alusten vuokraamiseksi miehistöineen poistamalla vastavuoroisesti tällaisia järjestelyjä koskevat aikarajoitukset näiden sopimusten soveltamiseen muutoin puuttumatta;

               OVAT SOPINEET SEURAAVAA:

               1 artikla

               Määritelmät

               Tässä sopimuksessa tarkoitetaan ilmaisulla

               1.’eurooppalaiset lentoyhtiöt’ Euroopan unionin ja sen jäsenvaltioiden, Islannin ja Norjan lentoyhtiöitä, joilla on Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, 4 artiklan nojalla lupa harjoittaa kansainvälistä lentoliikennettä.

               2.’sopimuspuoli’ Yhdysvaltoja, Euroopan unionia, Islantia tai Norjaa.

               3.’yhdysvaltalaiset lentoyhtiöt’ Yhdysvaltojen lentoyhtiöitä, joilla on Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, 4 artiklan nojalla lupa harjoittaa kansainvälistä lentoliikennettä.

               4.’ilma-aluksen vuokraaminen miehistöineen’ (wet lease) mitä tahansa kahden lentoyhtiön välistä järjestelyä, joka koskee ilma-alusten ja miehistön tarjoamista kansainväliseen lentoliikenteeseen.

               2 artikla

               Aikarajoitukset

               1.Sopimuspuolet eivät saa asettaa aikarajoituksia, ei myöskään lakiin tai määräyksiin perustuvia, Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, 10 artiklan 9 kohdan nojalla tapahtuvalle ilma-aluksen vuokraamiselle miehistöineen, kunhan ilma-aluksen vuokraaminen miehistöineen täyttää kaikki mainitussa 10 artiklan 9 kohdassa olevat ehdot ja edellytykset.

               2.Minkään 1 kohdassa olevan ei pidä tulkita rajoittavan sopimuspuolen oikeutta muutoin soveltaa sen lakeja ja määräyksiä ilma-aluksen vuokraamista miehistöineen koskeviin järjestelyihin, joihin sen sekä sellaisten maiden, jotka eivät ole tämän sopimuksen sopimuspuolia, lentoyhtiöt osallistuvat.

               3 artikla

               Neuvottelut

               Sopimuspuoli voi milloin tahansa pyytää neuvotteluja minkä tahansa muun sopimuspuolen tai sopimuspuolten kanssa mistä tahansa tähän sopimukseen liittyvästä asiasta.  Tällaiset neuvottelut aloitetaan mahdollisimman pian mutta viimeistään 60 päivän kuluttua siitä päivästä, jona toinen sopimuspuoli vastaanottaa neuvottelupyynnön tai, tapauksen mukaan, päivästä, jona kaikki muut sopimuspuolet ovat vastaanottaneet neuvottelupyynnön, jollei toisin sovita.  Neuvottelut voidaan käydä Yhdysvaltojen ja EU:n välisen lentoliikennesopimuksen 18 artiklassa tarkoitetun sekakomitean kokouksen yhteydessä.

               4 artikla

               Uudelleentarkastelu

               Sopimuspuolet tarkastelevat tämän sopimuksen täytäntöönpanoa tarvittaessa uudelleen.  Uudelleentarkastelu voi tapahtua Yhdysvaltojen ja EU:n välisen lentoliikennesopimuksen 18 artiklassa tarkoitetun sekakomitean kokouksen yhteydessä.

               5 artikla

               Riitojenratkaisu

               1.Kaikki tähän sopimukseen liittyvät riidat, joita ei saada ratkaistua 3 artiklan mukaisissa neuvotteluissa, voidaan saattaa riidan osapuolten suostumuksella henkilön tai elimen ratkaistavaksi.  Jos riidan osapuolet eivät pääse asiasta sopimukseen, riita asetetaan jonkin riidan osapuolen pyynnöstä välimiesmenettelyyn käyttäen Yhdysvaltojen ja EU:n välisen lentoliikennesopimuksen 19 artiklan 2–8 kohdassa määrättyjä menettelyjä, jollei tässä sopimuksessa toisin määrätä.

               2.Jos kyseessä on riita, johon liittyy

               (a) kaksi tämän sopimuksen sopimuspuolta, ilmaisulla ’sopimuspuoli’ tai ’sopimuspuolet’ Yhdysvaltojen ja EU:n välisen lentoliikennesopimuksen 19 artiklan 2–8 kohdassa tarkoitetaan tällaisen tähän sopimukseen liittyvään riitaan sovellettuna tähän sopimukseen liittyvän riidan osapuolta tai osapuolia.

               (b)enemmän kuin kaksi tämän sopimuksen sopimuspuolta, yksi tai kumpikin sopimuspuoli voi sisältää useita sopimuspuolia tässä artiklassa kuvattuun menettelyyn osallistuttaessa.  Kun on kyse tällaisesta tähän sopimukseen liittyvästä riidasta, kaikilla viittauksilla ’sopimuspuoleen’ Yhdysvaltojen ja EU:n välisen lentoliikennesopimuksen 19 artiklan 2–8 kohdassa tarkoitetaan kyseiseen riita-asiaan sovellettuna yhtä tähän sopimukseen liittyvään riitaan osallistuvaa puolta ja kaikilla viittauksilla ’sopimuspuoliin’ tarkoitetaan kyseiseen riita-asiaan sovellettuna molempia tähän sopimukseen liittyvään riitaan osallistuvia puolia.

               3.Ilmaisulla ’tämä sopimus’ Yhdysvaltojen ja EU:n välisen lentoliikennesopimuksen 19 artiklan 3–7 kohdassa tarkoitetaan tätä sopimusta koskevaan riitaan sovellettuna tätä ilma-alusten ja miehistön tarjoamiseksi tehtäviä järjestelyjä koskevista aikarajoituksista Amerikan yhdysvaltojen, Euroopan unionin, Islannin ja Norjan kuningaskunnan välillä tehtyä sopimusta.

               4.Viittaus ’jäsenvaltioon’ Yhdysvaltojen ja EU:n välisen lentoliikennepalvelun 19 artiklan 2 kohdassa kattaa tähän sopimukseen liittyvään riitaan sovellettuna myös Islannin ja Norjan.

               6 artikla

               Rekisteröinti kansainvälisessä siviili-ilmailujärjestössä (ICAO)

               Euroopan unionin neuvoston pääsihteeristö rekisteröi tämän sopimuksen ja sen muutokset ICAOssa.

               7 artikla

               Voimaantulo, väliaikainen soveltaminen ja irtisanominen

               1.Tämä sopimus tulee voimaan kuukauden kuluttua niiden sopimuspuolten välisten diplomaattisten noottien vaihdon viimeisen nootin päiväyksestä, joilla vahvistetaan, että kaikki sopimuksen voimaantulon edellyttämät tarvittavat menettelyt on saatettu päätökseen.

               2.Ennen sopimuksen voimaantuloa sopimuspuolet sopivat, että Yhdysvallat ja Euroopan unioni alkavat soveltaa tätä sopimusta väliaikaisesti siitä päivästä, kun Yhdysvallat ja Euroopan unioni allekirjoittavat sopimuksen, ja että Norja ja Islanti alkavat soveltaa tätä sopimusta väliaikaisesti siitä päivästä, kun Yhdysvallat ja Euroopan unioni ovat aloittaneet väliaikaisen soveltamisen, tai siitä päivästä, kun kyseinen valtio allekirjoittaa tämän sopimuksen, riippuen siitä, kumpi näistä on myöhäisempi.

               3.Yhdysvallat tai Euroopan unioni voi milloin tahansa ilmoittaa diplomaattiteitse kirjallisesti muille sopimuspuolille päätöksestään irtisanoa tämä sopimus tai lopettaa tämän sopimuksen tämän artiklan 2 kohdan mukainen väliaikainen soveltaminen.  Tällaisesta ilmoituksesta on toimitettava samanaikaisesti jäljennös ICAOlle.  Tämä sopimus päättyy tai sen väliaikainen soveltaminen lakkaa keskiyöllä (GMT) 90 päivää kirjallisen ilmoituksen päiväyksestä, jollei ilmoitusta peruuteta Yhdysvaltojen ja Euroopan unionin sopimuksella ennen tämän ajanjakson päättymistä.

               4.Islanti tai Norja voi milloin tahansa ilmoittaa diplomaattiteitse kirjallisesti muille sopimuspuolille päätöksestään irtisanoa tämä sopimus tai lopettaa tämän sopimuksen tämän artiklan 2 kohdan mukainen väliaikainen soveltaminen.  Tällaisesta ilmoituksesta on toimitettava samanaikaisesti jäljennös ICAOlle.  Sopimuksesta irtautuminen tulee voimaan tai sopimuksen väliaikainen soveltaminen lakkaa keskiyöllä (GMT) 90 päivää kirjallisen ilmoituksen päiväyksestä, jollei ilmoitusta peruuteta kirjallisen ilmoituksen antaneen sopimuspuolen, Yhdysvaltojen ja Euroopan unionin sopimuksella ennen tämän ajanjakson päättymistä.

               5.Sen estämättä, mitä tämän artiklan muissa määräyksissä määrätään, jos Yhdysvaltojen ja EU:n välinen lentoliikennesopimus irtisanotaan tai jos sopimuspuolet lakkaavat soveltamasta sitä väliaikaisesti, tämän sopimuksen voimassaolo päättyy samanaikaisesti.

               6.Sen estämättä, mitä muissa tämän artiklan määräyksissä määrätään, jos neljänkeskinen lentoliikennesopimus irtisanotaan mainitun sopimuksen 3 artiklan 1 kohdan nojalla tai jos mainitun sopimuksen osapuolet lakkaavat soveltamasta sitä väliaikaisesti tai jos mainittu sopimus irtisanotaan 3 artiklan 3 kohdan nojalla Norjan tai Islannin osalta, tämän sopimuksen voimassaolo päättyy Norjan ja/tai Islannin osalta samana päivänä, kun sopimuksen soveltamisen lakkaaminen tai irtisanominen tulee voimaan asianomaisen sopimuspuolen tai asianomaisten sopimuspuolten osalta.

               7.Sen estämättä, mitä muissa tämän artiklan määräyksissä määrätään, jos Norja ja/tai Islanti irtautuvat neljänkeskisestä lentoliikennesopimuksesta mainitun sopimuksen 3 artiklan 2 kohdan nojalla, tämän sopimuksen voimassaolo lakkaa sen sopimuspuolen tai niiden sopimuspuolten osalta, jotka ovat irtautuneet neljänkeskisestä lentoliikennesopimuksesta, samana päivänä, kun neljänkeskinen lentoliikennesopimus lakkaa olemasta voimassa asianomaisen sopimuspuolen tai asianomaisten sopimuspuolten osalta.

               TÄMÄN VAKUUDEKSI alla mainitut täysivaltaiset edustajat ovat allekirjoittaneet tämän sopimuksen.

               Tehty ________ neljänä kappaleena englannin kielellä ____________ 2019.

               Amerikan yhdysvaltojen puolesta:

                     Euroopan unionin puolesta:

               Islannin puolesta:

                     Norjan kuningaskunnan puolesta:

               Yhteinen julistus

               Yhdysvaltojen, Euroopan unionin, Islannin ja Norjan edustajat ovat vahvistaneet, että ainoastaan englannin kielellä allekirjoitettava sopimus ilma-alusten ja miehistön tarjoamiseksi tehtäviä järjestelyjä koskevista aikarajoituksista on tehtävä todistusvoimaiseksi muilla kielillä siten kuin osapuolten välisessä kirjeenvaihdossa määrätään.

               Tämä yhteinen julistus on sopimuksen erottamaton osa.

               Amerikan yhdysvaltojen puolesta:
                     Euroopan unionin puolesta:

               Islannin puolesta:

                     Norjan kuningaskunnan puolesta:

    ---documentbreak--- NA ---documentbreak---

               EUROOPAN KOMISSIO
            Bryssel 5.6.2019
            COM(2019) 256 final
            LIITE
            asiakirjaan ehdotus neuvoston päätökseksi
            Amerikan yhdysvaltojen, Euroopan unionin, Islannin ja Norjan kuningaskunnan välisen ilma-alusten ja miehistön tarjoamiseksi tehtäviä järjestelyjä koskevista aikarajoituksista tehdyn sopimuksen allekirjoittamisesta Euroopan unionin puolesta ja sen väliaikaisesta soveltamisesta

               Neuvottelumuistio

               1.Yhdysvaltojen, Euroopan unionin (EU), Islannin ja Norjan valtuuskunnat pääsivät 8. maaliskuuta 2019 yhteisymmärrykseen ad referendum -sopimustekstistä, joka koskee aikarajoituksia ilma-alusten vuokraamisessa miehistöineen, jäljempänä ’sopimus’ (lisäyksessä A), ja jonka ne aikovat toimittaa viranomaisilleen hyväksyttäväksi.  Valtuuskuntien jäsenten luettelo on lisäyksessä B.

               2.Yhdysvaltojen valtuuskunta ja EU:n valtuuskunta olivat sitä mieltä, että Amerikan yhdysvaltojen sekä Euroopan yhteisön ja sen jäsenvaltioiden välillä 25 ja 30 päivänä huhtikuuta 2007 allekirjoitetun lentoliikennesopimuksen, sellaisena kuin se on muutettuna Yhdysvaltojen ja Euroopan yhteisön ja sen jäsenvaltioiden välisen lentoliikennesopimuksen muuttamisesta 24 päivänä kesäkuuta 2010 allekirjoitetulla pöytäkirjalla, jäljempänä ’Yhdysvaltojen ja EU:n välinen lentoliikennesopimus’, laatijoiden tarkoituksena oli edistää joustavuutta 10 artiklan 9 kohdan mukaisissa lentoyhtiöiden välisissä liikennöintijärjestelyissä.  Yhdysvaltojen valtuuskunta, EU:n valtuuskunta, Islannin valtuuskunta ja Norjan valtuuskunta esittivät myös näkemyksen, jonka mukaan Yhdysvaltojen ja EU:n välisen lentoliikennesopimuksen määräysten Islantiin ja Norjaan soveltamisesta Yhdysvaltojen, Euroopan unionin ja sen jäsenvaltioiden sekä Islannin ja Norjan kuningaskunnan välillä tehdyn lentoliikennesopimuksen, jäljempänä ’neljänkeskinen lentoliikennesopimus’, laatijoiden tarkoituksen oli edistää vastaavanlaista joustavuutta.

               3.Yhdysvaltojen valtuuskunta totesi olevansa huolissaan siitä, että asetuksen (EY) N:o 1008/2008 soveltaminen haittaa Yhdysvaltojen lentoyhtiöiden Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, mukaisten kaupallisten oikeuksien käyttämistä ja että se on vuodesta 2014 lähtien työskennellyt sekakomitean välityksellä varmistaakseen, että lentoyhtiöt, jotka haluavat hyötyä 10 artiklan 9 kohdan mukaisista kaupallisista vuokrausmarkkinoista, voivat tehdä niin.  Yhdysvaltojen valtuuskunta muistutti Yhdysvaltojen liikenneministeriön (DOT) toteuttamista merkittävistä toimista, joiden tarkoituksena on luoda uusia markkinamahdollisuuksia ilma-alusten vuokraamiselle miehistöineen ja joiden tuloksena Yhdysvaltojen virallisessa lehdessä (Federal Register, Volume 73, Number 41) julkaistiin helmikuussa 2008 tarkistettu ohjeistus.  Yhdysvaltojen valtuuskunta totesi lisäksi, ettei sen päätös osallistua neuvotteluihin ja sopimuksen laatimiseen sekä toimittaa sopimuksen teksti hyväksyttäväksi vaikuta sen kantaan edellä mainitusta asetuksesta.

               4.EU:n valtuuskunta, Islannin valtuuskunta ja Norjan valtuuskunta puolestaan totesivat, etteivät ne jaa Yhdysvaltojen valtuuskunnan huolta asetuksen (EY) N:o 1008/2008 soveltamisesta, ja niiden mukaan se, että Yhdysvallat asettaa aikarajoituksia sopimuksen 1 artiklan 1 kohdassa määritettyjen eurooppalaisten lentoyhtiöiden väliselle ilma-alusten miehistöineen vuokraamiselle vaikeuttaa eurooppalaisten lentoyhtiöiden Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, mukaisten kaupallisten oikeuksien käyttämistä. Nämä valtuuskunnat totesivat lisäksi, ettei niiden päätös osallistua neuvotteluihin ja sopimuksen laatimiseen sekä toimittaa sopimuksen teksti hyväksyttäväksi vaikuta niiden kantaan edellä mainitusta asetuksesta ja Yhdysvaltojen käytännöstä.

               5.Erityisesti sopimuspuolten kattava lentoliikennesuhde huomioon ottaen EU:n valtuuskunta, Norjan valtuuskunta ja Islannin valtuuskunta painottivat kantanaan, ettei tämä sopimus muodosta ennakkotapausta EU:n, Islannin tai Norjan eikä minkään muun maan välisen vastaavan sopimuksen neuvottelemiselle.

               6.Vastauksena Yhdysvaltojen valtuuskunnan kysymykseen asetuksen (EY) N:o 1008/2008 ja tämän sopimuksen soveltamisesta Islannissa ja Norjassa Islannin valtuuskunta ja Norjan valtuuskunta vahvistivat, että Islanti ja Norja soveltavat asetusta (EY) N:o 1008/2008 niin, että se on sisällytetty Euroopan talousalueesta tehtyyn sopimukseen, jäljempänä ’ETA-sopimus’. Islannin valtuuskunta ja Norjan valtuuskunta totesivat myös, että sopimus muodostaa kansainvälisen julkisoikeuden nojalla sitovan sopimuksen, joka sitoo Islantia ja Norjaa.

               7.EU:n valtuuskunta totesi, että EU:n lainsäädännön ja erityisesti Euroopan unionin toiminnasta tehdyn sopimuksen, jäljempänä ’SEUT-sopimus’, 216 artiklan 2 kohdan mukaan sopimus, joka on osa EU:n lainsäädäntöä, sitoo jäsenvaltioita, vaikka ne eivät ole sopimuspuolia kansainvälisen oikeuden nojalla, ja näin ollen jäsenvaltioita estetään EU:n lainsäädännön nojalla toimimasta tämän sopimuksen vastaisesti, eli esimerkiksi asettamalla ilma-alusten miehistöineen vuokraamiselle aikarajoituksia, jotka ovat ristiriidassa sopimuksen kanssa.

               8.EU:n valtuuskunta totesi lisäksi, että EU:lla, eikä jäsenvaltioilla, on SEUT-sopimuksen 3 artiklan 2 kohdan mukaisesti yksinomainen toimivalta tehdä sopimus.

               9.Tässä yhteydessä EU:n valtuuskunta totesi, että jos jäsenvaltio toimisi tämän sopimuksen vastaisesti, esimerkiksi asettamalla ilma-alusten miehistöineen vuokraamiselle aikarajoituksia, jotka eivät ole sopimuksen mukaisia, jäsenvaltio ei tällöin täyttäisi EU:n lainsäädännön mukaista velvoitetta, koska sopimus on osa EU:n lainsäädäntöä, ja EU:n lainsäädännön täytäntöönpanosta SEUT-sopimuksen mukaan vastaavana EU:n toimielimenä Euroopan komissio voi SEUT-sopimuksen 258 artiklan mukaan nostaa kanteen jäsenvaltiota vastaan Euroopan unionin tuomioistuimessa.  Lisäksi se totesi, että EU olisi sopimuksen perusteella vastuussa siitä, jos jäsenvaltio toimisi tämän sopimuksen vastaisesti, ja jäsenvaltioon sovellettaisiin 3 ja 5 artiklassa tarkoitettuja menettelyjä.

               10.Tässä yhteydessä EU:n valtuuskunta vahvisti myös vastauksena Yhdysvaltojen valtuuskunnan kysymykseen, ettei Euroopan komissiolla ole EU:n lainsäädännön ja erityisesti ETA-sopimuksen nojalla toimivaltaa sen varmistamiseen, että Islanti ja Norja soveltavat sopimusta. Jos Islanti tai Norja mahdollisesti rikkoo sopimusta, siihen sovellettaisiin 3 ja 5 artiklassa tarkoitettuja menettelyjä. Islannin valtuuskunta ja Norjan valtuuskunta vahvistivat nämä lausunnot.

               11.Yhdysvaltojen valtuuskunta totesi, että Yhdysvallat aikoo soveltaa sopimusta väliaikaisesti sen 7 artiklan 2 kohdan mukaisesti.

               12.EU:n valtuuskunta vastasi Yhdysvaltojen valtuuskunnan kysymykseen sopimuksen väliaikaisesta soveltamisesta ja EU:n kyvystä varmistaa tällainen soveltaminen, ja totesi ensinnäkin, että Euroopan unionin neuvosto antaa SEUT-sopimuksen 218 artiklan 5 kohdan mukaisesti Euroopan komission ehdotuksesta päätöksen, jolla annetaan lupa sopimuksen allekirjoittamiseen ja, sopimuksen 7 artiklan 2 kohdan mukaisesti, sopimuksen väliaikaiseen soveltamiseen, ja että tällainen SEUT-sopimuksen 288 artiklan mukainen päätös on kaikilta osiltaan velvoittava. Lisäksi se totesi, että sopimus, väliaikaista soveltamista koskevat määräykset sen 7 artiklan 2 kohdassa mukaan luettuina, on SEUT-sopimuksen 216 artiklan 2 kohdan nojalla EU:n lainsäädäntönä jäsenvaltioita sitova, ja viittasi SEUT-sopimuksen 258 artiklassa määrättyyn menettelyyn, jolla varmistetaan, että jäsenvaltiot hoitavat EU:n lainsäädännön mukaiset velvoitteensa.

               13. Vastauksena Yhdysvaltojen valtuuskunnan kysymykseen sopimuksen väliaikaisesta soveltamisesta Islannin ja Norjan osalta Islannin valtuuskunta ja Norjan valtuuskunta vahvistivat, että sopimusta sovelletaan väliaikaisesti sen 7 artiklan 2 kohdan mukaisesti sen allekirjoituspäivästä.

               14.Vastauksena EU:n valtuuskunnan kysymykseen Yhdysvaltojen valtuuskunta antoi tietoja Yhdysvaltojen järjestelmästä pitkäaikaisessa ilma-alusten vuokraamisessa miehistöineen.  Tällaista lupaa hakevien lentoyhtiöiden on täytettävä Yhdysvaltojen liittovaltion säännöstön (Code of Federal Regulations) 14 osaston 212 osassa (14 C.F.R. Part 212) määritetyt vaatimukset.  Näissä säännöksissä määritellään, että pitkäaikainen ilma-alusten vuokraaminen miehistöineen joko a) kestää yli 60 päivää tai b) muodostaa osan tällaisista vuokrasopimuksista, jotka jatkuvat yli 60 päivää jatkuvina järjestelyinä.  Yhdysvaltojen valtuuskunta totesi, että DOT antaa lausunnot ilma-alusten vuokraamisesta miehistöineen, jos kaikki vaatimukset täyttyvät ja lupa on sen määrityksen mukaan yleisen edun mukainen. Yleisen edun edellytykset on määritelty Yhdysvaltojen liittovaltion säännöstössä (14 CFR 212.11(b)), ja niitä on käsitelty 15 päivänä helmikuuta 2008 annetussa sääntelyohjeistuksessa (73 Fed. Reg. 10986). Tässä yhteydessä Yhdysvaltojen valtuuskunta vahvisti julkisen edun todentamisen soveltamisesta annetut lausunnot, jotka sisältyvät Yhdysvaltojen ja EU:n välisen lentoliikennesopimuksen vuoden 2007 neuvottelumuistion kohtiin 27, 28, 29 ja 31.

               15.Yhdysvaltojen valtuuskunta totesi, että kauan jatkuneen käytännön mukaan DOT hyväksyy johdonmukaisesti EU:n, Islannin ja Norjan lentoliikenteen harjoittajien jättämät ilma-alusten miehistöineen vuokraamista koskevat järjestelyhakemukset.  Kaikki valtuuskunnat totesivat odottavansa, että tätä käytäntöä jatketaan sopimuksen sekä Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, mukaisesti.

               16.Valtuuskunnat totesivat, että Yhdysvaltojen ja EU:n lentoliikennesopimuksen 18 artiklassa tarkoitetun sekakomitean tehtävänä on tarkastella Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, täytäntöönpanoa, että se koostuu neljänkeskisen lentoliikennesopimuksen sopimuspuolista, ja että viimeksi mainittuun sopimukseen kuuluu myös muita kuin tämän sopimuksen sopimuspuolia.  Kun kuitenkin otetaan huomioon, että kaikki tämän sopimuksen sopimuspuolet ovat sekakomitean jäseniä ja että EU:n jäsenvaltiot ovat sitoutuneet sopimukseen EU:n lainsäädännön nojalla, vaikka ne eivät ole sopimuksen sopimuspuolia, valtuuskunnat ilmaisivat uskovansa, että sopimuksen 3 artiklan mukaiset neuvottelut tai 4 artiklan mukainen uudelleentarkastelu toteutetaan Yhdysvaltojen ja EU:n lentoliikennesopimuksen 18 artiklan 1 kohdassa tarkoitetun sekakomitean säännöllisten tai erityiskokousten yhteydessä.  Valtuuskunnat esittivät toivomuksen, että foorumin luonne auttaisi sopimuspuolia pääsemään ratkaisuun, jos tällaisia neuvotteluja on käytävä.

               17.Valtuuskunnat totesivat myös, ettei sopimus vaikuta sekakomitean toimivaltuuksiin käsitellä kysymyksiä, jotka liittyvät Yhdysvaltojen ja EU:n välisen lentoliikennesopimuksen, myös niin kuin sitä sovelletaan neljänkeskisellä lentoliikennesopimuksella, 10 artiklan 9 kohdan mukaisiin miehistöineen tapahtuvaa vuokrausta koskeviin järjestelyihin.

               18.Yhdysvaltojen valtuuskunta ja EU:n valtuuskunta vahvistivat EU:n kielijärjestelyn.  Tältä osin EU:n valtuuskunta muistutti, että EU:n lainsäädännön mukaan EU:n on laadittava sopimus bulgarian, espanjan, hollannin, italian, kreikan, kroaatin, latvian, liettuan, maltan, portugalin, puolan, ranskan, romanian, ruotsin, saksan, slovakin, sloveenin, suomen, tanskan, tšekin, unkarin ja viron kielellä. EU:n valtuuskunta totesi, että nämä täydentävät kielitoisinnot olisi vahvistettava yhteisessä julistuksessa määrättyä menettelyä (lisäyksessä C) noudattaen siten, että kaikki vahvistetut versiot ovat samanarvoisia. Islannin ja Norjan valtuuskunnat totesivat, että islanniksi ja norjaksi laaditut toisinnot olisi vahvistettava samalla tavalla. Yhdysvaltojen valtuuskunta pani merkille EU:n, Islannin ja Norjan valtuuskuntien kannan ja totesi, ettei sopimus edellytä muiden kieliversioiden aitouden vahvistamista, mutta vahvisti olevansa sitoutunut tekemään rakentavaa yhteistyötä EU:n, Islannin ja Norjan valtuuskuntien kanssa sopimuksen muiden kieliversioiden aitouden vahvistamista koskevien pyyntöjen käsittelemiseksi yhteisen julistuksen mukaista menettelyä noudattaen.

               Yhdysvaltain

                     Euroopan unionin

               valtuuskunnan puolesta:

                     valtuuskunnan puolesta:

               Terri L. Robl

                     Carlos Bermejo Acosta

               Islannin

                     Norjan kuningaskunnan

               valtuuskunnan puolesta:

                     valtuuskunnan puolesta:

               Una Særún Jóhannsdóttir

                     Øyvind Thorstein Ek